**6. ממצאי המחקר**

ממצאי המחקר מתארים הן השפעות חיוביות והן השפעות שליליות הנובעות מאופי עיסוק ייחודי זה, גם על האוכלוסייה המקומית וגם על המארחים עצמם. בנוסף, הממצאים חושפים את האתגרים שבעיסוק באירוח ביתי, ואת התפקיד הקריטי של הקהילה והרשות המקומית בהצלחת מיזמים אלה. כפי שצוין בפרק הקודם, ניתוח הנתונים במחקר איכותני זה התבצע באמצעות ניתוח נושאי. הממצאים וקטגוריות הניתוח מוצגים לפי שאלות המחקר, בליווי ציטוטים נבחרים של המרואיינים להמחשת היחידות התמטיות שעלו מהראיונות.

6.1. איכות החיים של המארחים הביתיים

***6.1.1. האסתטיקה של הבית הפרטי***

מהממצאים עולה שלאירוח ביתי יש השפעות רבות ומגוונות על איכות החיים של המארחים. לעיסוק באירוח ביתי, כפי שתואר בראיונות, יש השלכה חיובית על איכות החיים מבחינת הניקיון והסדר בבית המארח. העוסק באירוח ביתי צריך להיות מוכן לקבל אורחים בכל עת וכתוצאה מכך הסדר והניקיון בבית נשמרים באופן מוקפד יותר כדי שהמקום יהיה מוכן להכנסת אורחים ראויה. הציטוט שלהלן הוא מפי דוד, שבדרך כלל אפשר לבקר אצלו ללא הודעה מוקדמת ארוכה מראש.

*"כשאני צריך לארח, אז זה מאלץ אותי לארגן ולסדר את הבית ואז, זה נשמע מצחיק, אבל אחרי שאנשים הולכים אני נשאר עם בית כאילו (צוחק) נקי ומסודר... זה עושה לי מצוין! (מדגיש) זה גם רק משתפר כל הזמן,.. אז בקטע הזה זה משפר את האיכות חיים."* (דוד, רווק בן 36, תכשיטנות ואמנות רב-שימושית).

ניתן להבין מהממצאים שההכרח לסדר ולנקות באופן תכוף את הבית והגינה יוצר מחד טרחה ואי נוחות מסוימת, אבל מאידך גם מתגמל מאחר והבית נשאר אסתטי ומסודר לאורך זמן.

*" אני מבקש שייתנו לי לפחות שעה בשביל לסדר בית (לפני שאורחים מגיעים), כי אני חי פה, אין מה לעשות. אני רואה טלוויזיה וכל הדברים כאלה. אבל מצד שני זה טוב, כי הבית, אפשר להגיד, כל הזמן נקי... אני כל הזמן חושב מה להוסיף בבית, ואיך זה ייראה. זאת אומרת כל הזמן צריכים להיות פרחים, וגינה מטופחת, ומזרקה שצריכה לעבוד. וכל הזמן צריך לעבוד ולהוסיף משהו. אחר כך גם אני נהנה מזה שהכל יפה."* (אלכס, נשוי +3, בית-גלריה וסדנאות אומנות)*.*

***6.1.2. שיפור תנאי העבודה של המארח***

לעיתים העיסוק באירוח בית הוא נוח יותר מאשר עבודה תמורת משכורת או כעצמאי עם עסק מחוץ לבית. התפעול של מיזמי אירוח במרחב הביתי הוא פשוט יותר ומאפשר גמישות מקסימלית בשעות קבלה של קהל המבקרים. דוגמה לשיפור באיכות החיים כתוצאה מהמעבר לעבודה בבית ניתן לראות בדבריה של שרון, ששימשה בעבר כמנהלת חשבונות שכירה בארגון. כאמא לחמישה ילדים היא הייתה צריכה לתמרן בין שעות עבודה מרובות לניהול משק הבית. לעומת זאת, המעבר לעיסוק באירוח ביתי מאפשר לה לבלות יותר עם משפחתה ותורם לזוגיות עם בעלה.

*"מבחינת האיכות החיים שלי אני על הגל! כרגע יש לי יותר זמן פנוי בבית. קבוצות אני מקבלת פעמיים או שלוש בשבוע ועכשיו זה ממש פחות. יש לי יותר זמן להיות עם המשפחה, עם הבעל. זה יותר להיות בבית, פחות להיות בחוץ ובמשרד, ולחזור מאוחר. הילדים שלי לא נמצאים בצהרונים. הם אוכלים ארוחה חמה של אמא בבית. זה משהו שהרבה זמן לא נחשפתי אליו! כל החיים שלי עבדתי מאוד קשה ופתאום יש סוג של רגיעה וגם כסף נכנס."*(שרון, בת 41, נשואה + 5, אירוח פרסי)

***6.1.3. חיבור למורשת המשפחתית והקהילתית***

המרואיינים שעוסקים באירוח ביתי המציע פולקלור קולינרי/עדתי דיווחו על שיפור באיכות חייהם כתוצאה מהזיקה המחודשת למסורת המשפחתית-גלותית וחיזוק הקשר עם המשפחה המורחבת. שמחה, שעוסקת באירוח ביתי המבוסס על אוכל וסיפורים של העדה התימנית, סיפרה שכאשר החליטה להצטרף לקהילת האירוח הביתי, התעורר אצלה הצורך לדעת יותר על המורשת התימנית של משפחתה ולחקור לעומק את כל המאפיינים התרבותיים של העדה. שמחה אף הזמינה את משפחתה לביתה והציגה בפניהם את פרי מחקרה על המורשת המשפחתית בפרט ועל המסורת התימנית בכלל. לדבריה, היא אף הצליחה להפתיע את אחיה שגדלו יחד איתה.

*"בהתחלה לא הבנתי מה אני יכולה לעשות או לתרום. הרגשתי שאולי נפלתי למקום שאני לא ממש שייכת. אבל לאט לאט נדבקתי בחיידק כזה שנקרא תיירות ביתית, ואפילו גיליתי התלהבות ועניין ומהר מאוד הפכתי להיות מארחת ביתית בסגנון תימני מאחר שאני תימניה וזה קרוב לליבי. זה גרם לי לחקור ולדעת יותר על המוצא שלי. דברים ש... או נשכחו ממני או שלא התייחסתי אליהם בכובד ראש ופתאום הדברים התחילו להיות יותר מעניינים, הסתכלתי אליהם בצורה יותר מקצועית ורציתי ללמוד מה מאפיין כל דבר. ידעתי שיש מכנס תימני, יופי! אז ידעתי. אבל לא ידעתי מה משמעות של הרקמה לעובי, למה זה? ופתאום אני לומדת דברים וזה ריגש אותי. פתאום אני יודעת דברים שלא ידעתי בעבר."* (שמחה, בת 70, נשואה + 3, אירוח תימני)

***6.1.4. הגשמה והעצמה אישית***

מניתוח הראיונות עלה מכנה משותף מרכזי למארחים הביתיים, וזה הרצון לחלוק עם אחרים את העשייה שלהם כחלק מתהליך למימוש הפוטנציאל האישי. למשל, עמוס, מהנדס במקצועו ויועץ עסקי בעברו, תמיד נמשך לאמנות ושאף לחשוף את יצירותיו לקהל הרחב. הוא ראה באירוח ביתי, בו למבקרים יש הזדמנות לפגוש את האומן ואת יצירותיו באופן בלתי אמצעי, אמצעי למימוש חלום זה.

*"זה התחיל מהרצון להראות את העבודות שלי. עכשיו, גיליתי שלהשתתף בתערוכות עולה כסף ומחייב כל הזמן לחפש (ספונסרים). הצגתי בכמה תערוכות, אבל צריך לשלם כסף עבור השכירות. הבנתי שזה לא הדבר שאני צריך לעשות. אז חשבתי על אירוח ביתי כאופציה טובה יותר להציג את העבודות שלי. זאת הסיבה שהתחלתי עם זה, לא כסף או משהו כזה."* (עמוס, בן 64, נשוי + 3, בית-גלריה וסדנאות)

בנוסף, האירוח הביתי מעצים את המארחים ומשפר את תחושת הביטחון העצמי שלהם. העירייה המקומית סיפקה להם הכשרה שכללה תרגול עמידה והצגה מול קהל, שיפור מיומנויות הבעה מילולית, וחיזוק היכולת לספר סיפור באופן אטרקטיבי ואפקטיבי. הכשרה זאת והניסיון שצברו מאירוח לאירוח חיזקו את הדימוי העצמי שלהם.

*"... רציתי להיות מאוד על הבמה. בגלל פחד במה שיש לי, לא חשבתי שאני יכול לספר מול קהל משהו בכלל. אפילו לצאת כשכולם מסתכלים אלי, זה היה קשה. פה זאת הייתה הזדמנות. עכשיו זה גם חלק מהעסק, וחלק מהניסיון להיות מול אנשים. פעם להוציא ממני מילה זה היה מה-זה קשה. היום אני יכול לספר כבר שעות על עצמי, על העבודות שלי. אני מרגיש שאני ממש על הבמה ואני מרגיש שאני כבר לא פוחד ואנשים מקשיבים והם שואלים שאלות. זאת אומרת שהם באמת מקשיבים וצריך לדעת לענות. ואני למדתי איך ומה לענות ומה לא לענות, ואיך למשוך תשומת לב שלהם. זה מעניין. זה היה בהתחלה קשה אבל היום אני מרגיש שאני כן יכול. ואז אני ממש נהנה, ממש נהנה"* (אלכס, נשוי +3, בית-גלריה וסדנאות אומנות)

***6.1.5. חוסר איזון עבודה-חיים פרטיים***

לצד ההשפעות החיוביות על איכות החיים יש גם השפעות שליליות, שנוגעות בעיקר לפגיעה בפרטיות שכרוכה באירוח אנשים זרים בבית הפרטי. מלבד הפגיעה בפרטיות שבכניסת אנשים זרים למרחב האישי, מרואיינים אחדים העידו שהאירוח עלול להשפיע לרעה על בני משפחה שמתגוררים במקום אך אינם שותפים פעילים במיזם האירוח. עסק אירוח ביתי עלול גם לגרום לקונפליקטים ומתחים במערכות יחסים זוגיות. למשל יונת, בעלת בית מלאכה שמקיימת סדנאות לרוקחות טבעית, סיפרה על הקשיים שחוותה בזוגיות בתקופה שאירחה בביתה הפרטי. ניכר כי כשאחד מבני המשפחה אינו חש בנוח עם החשיפה הכרוכה בעיסוק באירוח ביתי, הדבר עלול עלול לפגוע באיכות החיים של בני הזוג.

*"לא תמיד בן הזוג זורם.... מה זה לא זורם? גבי (בן זוגה) התנגד לזה. גבי מאוד מאוד תמך בי מתחילת העסק. הוא זה שדחף אותי להיכנס לפרויקט. הוא מאוד מאוד תמך בי בזה ונתן לי רוח גבית ממש. ברגע שזה נהיה אירוח ביתי, הוא התבאס. הוא מה זה התבאס, הוא לא רצה אממ.. הוא לא אוהב את זה שאנשים אחרים נכנסים אלינו הביתה. הוא לא אוהב שאנשים שהוא לא מכיר נכנסים אלינו הביתה."* (יונת, בת 42, נשואה +2, סדנאות רוקחות טבעית)

מחלק מהראיונות עולה כי כי נדרשת גמישות רבה כדי לנהל בהצלחה משק בית בד בבד עם אירוח אנשים זרים בבית, לעיתים בשעות לא שגרתיות. כפי שניתן להיווכח מדבריה של שרון, אמא לחמישה ילדים, בזמן שהיא מארחת בביתה קבוצות היא נאלצת לחפש בייביסיטר לילדיה או לשלב אותם באירוח, דבר שעלול להערים קשיים על תפעול העסק.

*"כשיש אירוח בערב, אז אני באמת דואגת לבייביסיטר שתשמור עליהם במקום אחר, גם בצהריים. כי הרבה פעמים שיש אירוח הילדים מתערבבים איתם (האורחים). לפעמים זה נחמד שהם משתלבים. אבל בדרך כלל אני דואגת שהם יהיו בקומה השנייה בבית או שפשוט אני דואגת לבייביסיטר ואז הם במקום אחר ולי יש קצת שקט בראש לעבוד."* (שרון, בת 41, נשואה + 5, אירוח פרסי).

לסיכום, ניתן לראות שלעיסוק באירוח ביתי יש השפעות חיוביות ושליליות על איכות החיים של המארחים. ההשפעות החיוביות כוללות מימוש הפוטנציאל האישי, הגשמה עצמית, ושיפור תנאי העבודה. לצד זאת, אין להתעלם מההשפעות השליליות על איכות החיים של המארחים, בעיקר מהפגיעה הפוטנציאלית בבני/בנות זוג ובני משפחה, והפגיעה בפרטיות ובאיזון בית-עבודה של המארחים עצמם כתוצאה מהאופי של העסק בהיותו פועל מתוך בית פרטי.

***6.2. גורמים מעודדי מעורבות במיזמי אירוח ביתי***

*6.2.1. שיתופי פעולה בין חברי הקהילה*

אחד הגורמים המעודדים למעורבות באירוח ביתי (והצלחה בעיסוק זה) הוא התמיכה והעזרה ההדדית בין חברי קהילת המארחים הביתיים בעיר. סיוע זה בא לידי בעזרה הדדית בזמן האירוח, בהשאלת ציוד, במתן עצות, ובתמיכה רגשית ופירגון.

*". בהתחלה עוד לפני שקניתי כל הציוד הייתי לוקחת את הציוד מהמארחים אחרים, לאו דווקא רק ציוד אלא כל דבר. עוזרים אחד לשני, מפרגנים אחד לשני, משתפים פוסטים אחד לשני. עושים פרסום אחד לשני ואני חושבת שרק בזכות זה אנשים נחשפים אלינו. הם רוצים לבוא אלי ורוצים לבוא לעוד מארחים. הרבה פעמים שאנשים מגיעים לאכול הם רוצים להוסיף עוד שני אמנים שמבקרים אצלם וההפך, כשהם מבקרים אצלם, פתאום רעבים, אז באים אלי, או לעוד בית מארח וזה מבורך."* (שרון, בת 41, נשואה + 5, אירוח פרסי)

*6.2.2. רשות מקומית כגורם מוביל ויוזם*

רוב המרואיינים ציינו כי על הרשות המקומית להיות גורם שמאפשר יזמות, כלומר מקל במיסוי ובירוקרטיה ובמידת האפשר מסיר מכשולים רגולטוריים. הפעלת מיזמי אירוח ביתי דורשת גמישות מצד הרשות המקומית, מאחר והם פועלים בלב סביבה אורבנית שאינה מיועדת במקור לעסקים מקבלי קהל כגון צימרים, גלריות וסדנאות אמנות. המרואיינים ציינו גם את המעורבות המוניציפלית ותמיכת העירייה, כגורמים משמעותיים שעודדו אותם להעמיק את פעילות האירוח הביתי שלהם. לדבריהם, מדובר במהלך שצריך להיות מובל על ידי רשות מקומית, שהיא בעלת הידע והמשאבים הדרושים. קהילת האירוח הביתי בערד נהנית מקורסים, השתלמויות וסדנאות שנעים מניהול חשבונות ובניית תכנית עסקית עד להצגה מול קהל והתנהלות קהילתית אחראית. התפיסה הרווחת בקרב חברי קהילת האירוח הביתי היא שהרשות המקומית לא צריכה לספק רק מטרייה שיווקית-פרסומית לכלל העסקים תיירותיים בעיר, אלא גם להוות גורם מרכזי ביוזמה של פרויקטים קהילתיים. העירייה, בניגוד לגורמים מסחריים, נתפסת כגוף ניטראלי בעל ראייה רחבה ונטול אינטרסים אישיים.

מהראיונות עולה כי העוסקים באירוח ביתי חוששים מאטימות מוניציפלית ובירוקרטיה מיותרת שתקשה עליהם לפתוח ולתפעל עסק מהסוג הזה. הציפייה היא שהרשות המקומית תפעיל שיקול דעת ותפעיל מדיניות שקולה, מתחשבת ושקופה בכל הנוגע למיסוי, תהליכי רישוי ואכיפת חוקי בנייה.

*"...* *הייתי שמח לעשות יותר בחופשיות את מה שאני עושה בשטח שלי, כאילו. מבחינת העירייה, שלא יהיו נוקשים כל כך, שלא יקח שנה וחצי-שנתיים לבצע פעולות פשוטות ולקבל אישור כזה או אחר. . חשוב שחוקי העזר והכללים יהיו ברורים ושקופים,...כאילו, בעצם מחלקת הנדסה יכולה להוציא משהו ולהגיד אוקיי. אתה רוצה לעשות כזה, זה מה שצריך לעשות. משהו נגיש לא מלל עכשיו תשימו עכשיו לי את כל החוק. תכלס שייתנו מידע ומספר טלפון של המחלקה שאם באה לך שאלה על איך אני עושה פרגולה בצורה קלה לעסק שלי ואולי לעסקים צריך... משהו בסגנון הזה."* (ליאור, בן 45, נשוי +3, סדנאות ריפוי בצלילים)

*6.2.3. אופי היעד התיירותי והקהילה המקומית*

מהממצאים עולה כי המעורבות במיזמי אירוח ביתי מושפעת גם מהאופי העירוני והקהילתי של המקום. בהקשר זה, ערים ויישובים קטנים שממוקמים באזורי פריפריה, בניגוד לערים גדולות ומרכזיות, הם יעדים אידיאליים לפיתוח מיזמים ברוח האירוח הביתי. העיר ערד נתפסת בקרב המארחים כמקור מעורר השראה יצירתית, והאירוח הביתי בערד נתפס הן כהזדמנות כלכלית והן כאמצעי שמאפשר למארח להרגיש בולט ומיוחד.

*"אם הייתי עכשיו בתל אביב, ונמצאת באיזושהי אנרגיה ותחרות שיש עוד עשרות כמוני או מאות רקדנים שמחפשים את הדרך שלהם, אז בטח היה לי יותר קשה לבלוט ולמצוא את הייחודיות שלי. אז מבחינה זאת ערד מאוד נוחה לי, כי אני די יחידה (במה שאני עושה). אני מרגישה הרקדנית של ערד. יש כאן שקט ואנרגיות לא-הישרדותיות. אם הייתי פועלת באזור שהוא יקר יותר, אז הייתי צריכה לפעול אחרת מבחינה עסקית, והייתי אולי פחות יכולה לממש את החלומות שלי, ויותר הייתי צריכה לפעול ממה שמכניס לי יותר כסף. מאוד עוזר לי גם מבחינה זאת."* (רוני, בת 36, נשואה ללא ילדים, מחול וסדנאות יוגה)

*6.2.4. הנגישות של אירוח ביתי לקהלים רחבים*

המרואיינים ציינו לטובה את הקלות היחסית של פיתוח מיזמי אירוח ביתי, שאינם דורשים הון התחלתי משמעותי, ומתבססים על תשתיות קיימות של ידע וחומר. סוג זה של יזמות מתאים במיוחד לתושבי פריפריה, אשר לעיתים תכופות מתקשים להשיג מימון ממוסד לפיתוח יזמי. יחד עם זאת, יזמות עסקית מסוג זה מחייבת סיוע מצד רשות מקומית תומכת בכל הנוגע להכשרה עסקית ושיווקית בסיסית. אירוח הביתי הוא עדיין תחום חדש בכל הקשור לאסדרת עסקים ברשויות מקומיות. משמעות הדבר היא שבהיבטים רבים, מיזמי אירוח ביתי פועלים ב"שטח אפור" בכל הקשור לחוקים ותקנות שונים שאמורים להסדיר את הפעילות הכלכלית ביעד. היעדר או מיעוט הרגולציה נתפס כיתרון על ידי המרואיינים, כי הוא מקל על בעלי עסקים קטנים מסוג האירוח הביתי, חלקם הגדול חסרי ניסיון בהתמודדות עם תקנות ורגולציה ומאפשר להם מנעד פעילות רחב. הרגולציה על מיזמי האירוח הביתי מצויה בחיתוליה, מה שמאפשר ליזמים לפעול "בין הטיפות".

*"אני חושב שלגבי הצד הקולינרי, האוכל או תברואתי, כל העניין הזה, העירייה עושה טוב שהיא לא מתערבת. כי אם היא תכנס לאנשים הביתה, היא תפסול את כולם (עסקי האירוח הביתי). לא יכול להיות שבאים 30 איש לבית צר מידות וכולם נכנסים לשירותים, תא אחד. ואין שירותי גברים ואין שירותי נשים. אני יודע שתברואה עושה את המוות למי שרוצה לפתוח נגיד מסעדה במרכז, או סתם דוכן שווארמה, פלאפל. הם יורדים לחיים בצורה שעד שהוא לא עומד בכל התקנים וכל הדרישות הוא לא יפתח. צריך אישור של מכבי אש, ואישור תברואה, ואישור איכות סביבה... אז זה שמארח בבית הוא כאילו עוקף את כל זה"* (יצחק, בן 68, גן פסלים ממתכת)

לסיכום, ניתן לראות ש מידת מעורבות המרואיינים במיזמי אירוח ביתי תלוי בשורה של גורמים. לרוב, העיסוק באירוח ביתי בקרב חברי קהילת "חלונות למדבר" אינו מהווה מקור פרנסה עיקרי או יחידי, אלא יותר אמצעי להגשמת חלום אישי ומימוש עצמי. לכן,קשיים בירוקרטיים עלולים לפגוע במוטיבציה לקחת חלק בפעילות זאת.

6.3. השפעות מיזמי אירוח ביתי על הקהילה המקומית

***6.3.1. יחסי שכנים ולכידות עירונית***

אוכלוסיית העיר בערד מאופיינת בהטרוגניות רבה, שבאה לידי ביטוי בנוכחות של מגזרים רבים של החברה הישראלית (לדוגמה: חילונים, דתיים וחרדים; עולים חדשים ותושבים ותיקים; יהודים וערבים). המרואיינים במחקר הביעו את דעתם שמיזמי האירוח הביתי תורמים ללכידות עירונית במציאות מורכבת זאת. לכידות עירונית חיונית לחיים הרמוניים בקהילה מגוונת. אחדים מחברי קהילת המארחים הביתיים סיפרו ששכנים שלהם באים לעזור ולקחת חלק בפעילויות האירוח ללא דרישה לתמורה כספית, מה שתורם ליחסי שכנות טובים ותחושה של אחדות וערבות הדדית.

מיזמי אירוח ביתי עלולים להשפיע גם לרעה על יחסי שכנות, מטבע התקיימותם בסביבה אורבנית שמיועדת במקור למגורים ולא למסחר, בילוי ופנאי. השפעה שלילית שעלולה להתרחש היא קונפליקטים שמתעוררים עם שכנים, שמסיבות שונות אינם מרוצים מפעילות של אירוח מסחרי בסמוך לביתם הפרטי. המרואיינים ציינו, בין היתר, כי מתעוררות מחלוקות על מקומות חנייה ברחוב, רעש כתוצאה מביקורי קבוצות, או הפרעות שנגרמות מאירוח בשעות לא שגרתיות. כפי שניתן לראות, לא תמיד המארחים מסכימים עם תלונותיהם של השכנים.

*"... יכול להיות שזה גם מפריע, אבל יש פה גם איזשהו עניין של צרות עין, שאותה יהיה אפשר לפתור אם (השכנים) יבינו שזה תהליך טבעי. זה לא משהו אישי נגדם. אנשים צריכים להבין שנכון שהם הגיעו לערד כי הם רצו לחיות בשקט ובשלווה. אבל הם הגיעו לערד בשנות השבעים ולא היה פה כלום. ואין מה לעשות, החיים משתנים בכל מקום. דברים משתנים וזה חלק מההתפתחות וזה משהו שאנשים לפעמים מסרבים לקבל. הם פשוט מסרבים להאמין, הם רוצים להיאחז במה שהיה להם בעבר"* (מיכל, בת 36, גרושה + 1, אירוח וארוחות ביתיות)

***6.3.2. תרומה לדימוי היעד התיירותי של ערד***

כיום, כאשר ערים רבות מצויות תחרות על ליבם של משקיעים, תושבים חדשים, תיירים ומבקרים, לסוגיית הדימוי של העיר נודעת חשיבות רבה בתהליך קבלת ההחלטות המוניציפליות. רוב המארחים ציינו שלמיזמי אירוח ביתי יש השפעה חיובית על הדימוי של העיר ערד כיעד אטרקטיבי. יצחק, למשל, מספר כי אנשים שבאים לבקר בגן הפסלים שבחצר ביתו הם נחשפים למגוון מוקדי משיכה אחרים שערד מציעה, ומופתעים מכך. המבקרים מגיעים במיוחד לראות את יצירותיו, ו"על הדרך" מבקרים בעוד מקומות בעיר, מה שתורם לחשיפה של העיר שהאטרקציות שלה אינן מוכרות דיין. מדברי מרואיינים אחדים, עולה כי מיזמי האירוח הביתי אינם משפרים רק את הדימוי של העיר ערד בעיני מבקרים חיצוניים, אלא גם בקרב תושבי ערד עצמם.

*"אנשים לא הכירו את העיר. אף פעם לא הייתה להם חשיפה. אם באו לבקר פה בעיר זה היה בדרך לים המלח. נכנסו, אכלו משהו בקניון, במרכז המסחרי, והמשיכו. אבל פה הם באים במיוחד לעיר. הם במיוחד בעיר, הם מבקרים בגן הספלים, אחר כך הולכים אולי לעוד כמה בתים פתוחים שיש פה, והם נהנים והם לא רוצים לחזור. הם רוצים להישאר בעיר. אחר כך הם הולכים לאכול במסעדה טובה בעיר, והם כולם מבסוטים, חוזרים למרכז הארץ: וואו היינו בחו"ל."* (יצחק, בן 68, נשוי +4, גן פסלים ממתכת).

האירוח הביתי מעשיר את ההיצע של היעד התיירותי, ומציע אטרקציה ייחודית של חשיפת אמנות ויצירה מקומית שעולה בקנה אחד עם הביקוש לחוויות תיירותיות "אותנטיות" הסוגייה של חשיפת אמנות ויצירה מקומית לקהלי יעד חדשים ומגוונים הוזכרה כמעט בכל הראיונות שנערכו. אלכס הדגיש את הסקרנות של המבקרים 'להציץ' לעולם הפרטי של האומן: לא רק להיוודע לכלים ולחומרים שהוא עובד איתם, אלא לראות את המרחב הפרטי בו הוא מתגורר וחי את חייו האישיים. במיזמי אירוח ביתי אין גבול ברור בין יצירות האמנות המוצגות, המקום בו מתרחשת היצירה, והאמן עצמו. מרכיבים אלה, אשר במרחבים מסחריים כמו גלריה מתקיימים בנפרד, במיזמי אירוח ביתי מתמזגים לחלל אחד שפותח את המבקר לחוויה אותנטית ואינטימית יותר. בראיה עירונית האירוח הביתי חשף את העיר לקהלים חדשים, שייתכן שלא היו מגיעים לערד אילולא סקרנות המבקרים "להציץ" לעולמם של אומנים ויוצרים מקומיים. מיזמי אירוח ביתי מספקים מענה הולם לסקרנות זו. בנוסף, החשיפה לחייו הפרטיים של האמן מקנה למבקרים גם פרספקטיבה מחודשת על חייהם שלהם.

*"מעניין להם לראות איפה אתה, איפה האמן גר, איפה האמן אפילו יושן, ואיפה הוא יוצר, ואיפה הוא עובד ובאיזה כלים הוא משתמש, ובאיזה חדר הוא עושה את העבודות שלו. זה מאוד מעניין אנשים, זה נראה יותר מעניין מללכת להסתובב שעות במוזיאונים גדולים . עכשיו הכל אישי פה, הם מקבלים ממש יחס אישי. ונראה לי שזה עובד, אנשים כל הזמן אומרים: 'איזה כיף להיות אצלכם בבית! בבית, זה נראה לי המילה המתאימה. כי הם מרגישים כמו בבית. אנחנו עושים הכל כדי שאורחים שלנו ירגישו כמו שהם בבית. אין פה שום דבר מלאכותי. הם יושבים איפה שאנחנו יושבים. מסתובבים איפה שאנחנו מסתובבים והכל הכל בשבילם."* (אלכס, נשוי +3, בית-גלריה וסדנאות אומנות)

***6.3.3. תרומה לכלכלה מקומית מקיימת באזורים פריפריאליים***

ביישובים מרוחקים ממוקדי התעסוקה המרכזיים, יש חשיבות רבה ליצירת הזדמנויות תעסוקה עבור התושבים המקומיים. אירוח ביתי נתפס בקרב העוסקים בו כמקור פרנסה שיכול להתאים מאוד לאזורי פריפריה מרוחקים. אופיו של עיסוק זה מחייב שיתופי פעולה בין גורמים מקומיים שונים, מאחר שסביר שמבקרים שבאים במיוחד לאירוח ביתי, יבחרו לפקוד מספר מארחים ביתיים כדי למקסם את התועלת מהביקור בעיר. כלומר אירוח ביתי מניע מעגלי כלכלה נוספים ותורם למעבר לכלכלה מקומית מקיימת.

*"... בסופו של דבר כולם יוצאים נשכרים מזה. יש פרנסה. אם אני עושה כאן אירוח, אז אני מזמינה עובדת שתעזור לי, ואני קונה את האוכל בסופר המקומי, ואחרי זה מגיעה מנקה שיש לה יותר עבודה. זה בעצם מניע כלכלה, ויש לזה גלים. זה לא רק האירוח שאני עשיתי עכשיו, זה מה הכנות שלפני ודברים שאחרי שהרבה שותפים בהם ויוצאים בהם נשכרים. וזה משהו שצריך להדגיש. "* (מיכל, בת 36, גרושה + 1, אירוח וארוחות ביתיות)

***6.3.4. העשרת חיי הפנאי בעיר***

בנוסף לשיפור מרקם החיים הקהילתיים, למיזמי האירוח הביתי יש השפעה חיובית על חיי הפנאי בעיר, בכך שהם מעשירים את היצע הפעילויות והמגוון התרבותי שערד מציעה. בנוסף למבקרים חיצוניים, גם תושבים מקומיים נהנים מתהליך זה של העמקת תרבות הפנאי בעיר. חלק מהמרואיינים ציינו כי הם מקבלים תושבים מקומיים ובני משפחתם ללא תמורה כספית.

*"... הייתי אומרת שאלו ערדניקים שבאים אלינו, מאוד מופתעים ואומרים: וואו, אתם פה כבר כמה שנים ואנחנו לא ידענו. איך זה שאנחנו לא ידענו שאתם פה עם מיצג כזה גדול. הם שומעים דרך מפה לאוזן, וככה הם שומעים שכדאי לבוא לבקר. וגם כל העניין של בית פתוח, נגיד שבחגים, של סוכות, כשאנחנו פתוחים, אני חושבת שזה מעלה את המודעות של תושבי ערד. שזה היה פתוח ויש מתחמי אירוח והם יכולים לגשת ולראות."* (דפנה, בת 61, נשואה +2, מיצג פיסול)

***6.3.5. תרומה לגאווה העירונית וחיזוק Sense of place***

מרואיינים אחדים העידו כי הפעלת מיזם של אירוח ביתי יוצרת אצלם תחושת שליחות להיות "השגרירים של ערד", קרי להציג את הפנים האטרקטיביות והיצירתיות של העיר הדרומית, שאינה זוכה תמיד למוניטין חיובי במיוחד בחברה הישראלית. שליחות זאת מגבירה את תחושת השייכות של המארחים לעיר ומעודדת אותם להעמיק את מעורבותם בקהילה המקומית. בחלק מהראיונות ניכר כי תחושת השייכות נובעת ממעורבות חברתית בתוך הקהילה, קרי החשיפה לאמנים ויוצרים נוספים, עבודה משותפת במסגרת קהילת האירוח הביתי, ושיתופי הפעולה בין חברי הקהילה..

כשאנשים נחשפים למגוון והעושר של ההון האנושי והתרבותי שקיים בעיר, הדבר יוצר תחושה של "גאוות יחידה", וחיזוק הקשר האישי עם המקום. הנקודה המהותית לגבי "גאוות היחידה" היא שהיא מבוססת על אמונה שאדם שיחק תפקיד מסוים או היה שותף ביצירת תופעות או אירועים חיוביים, גם אם תרומתו באה לידי ביטוי רק בצורה משנית או היקפית. מהראיונות עלה כי המארחים מאמינים שהחשיפה למיזמי האירוח הביתי ולפעילות שהם מציעים תורמת לזיקה ולחיזוק הקשר של האוכלוסייה המקומית עם העיר ערד. תושבים מקומיים נחשפים לפעילות של מארחים עצמם וגאים לספר עליה גם לאורחים שלהם וזה מחזק אצלם תחושת שייכות.

*"* *אני חושבת שזה מאוד תורם לאווירה מאוד טובה בעיר. אני חושבת שאנשים מאוד שמחים עם זה. מה שגם אפילו הם באופן אישי שבאים אליהם אורחים לעיר שבואי נגיד אין הרבה מה לעשות בלי זה, אז פשוט כיף שיש בתים שאפשר לבקר, שיש מה לעשות בעיר. זה מאוד חשוב, זה מה שנקרא נותן אווירה של חיים בעיר. זה רוח טובה כזאת. אני בטוחה שזה מוסיף."* (מרים, בת 73, מפגשי סיפורי-עם וסדנאות למשחקי חשיבה)

לסיכום, למיזמי אירוח ביתי יש השפעות רבות על הקהילה המקומית. לדברי המארחים, ההיצע המגוון של הפעילויות תורם לדימוי של העיר כיעד תיירותי ולמוניטין של המקום בעיניי תושביו. בנוסף, כעיר מרוחקת מאזור המרכז וממקורות תעסוקה מרכזיים, מיזמי אירוח ביתי תורמים לכלכלה מקומית מקיימת, משפרים את מרקם החיים הקהילתיים, מוסיפים לחיי הפנאי והתרבות בעיר, יוצרים גאווה עירונית ומחזקים את הקשר של התושבים עם העיר. לצד זאת, אי-אפשר להתעלם מקונפליקטים שעלולים להתעורר בשל אופי מיזמי האירוח הביתי, שפעילים בשכונות מגורים:

**7. דיון ומסקנות**

מחקר זה ממחיש את תפיסת היזמים המקומיים באשר לחשיבות מיזמי האירוח הביתי לענף התיירות והפנאי המקומי בערד. בפרספקטיבה הוליסטית, המרואיינים הדגישו כי מיזמי האירוח הביתי מעשירים ומגוונים את המוצר התיירותי בערד, וכי הם משפרים את המוניטין של העיר ואת הדימוי התיירותי שלה. בנוסף, מיזמי האירוח הביתי מציעים אלטרנטיבה לתיירות ההמונית והממוסדת שאינה תמיד עולה בקנה אחד עם מגמות הקיימות ועם דרישות תיירים רבים. לפי Zukin (2010), כדי למשוך תיירים יש צורך ביצירת אווירה מיוחדת שהופכת את המקום ליעד אטרקטיבי ומבדלת אותו מיעדי תיירות אחרים. מיזמי האירוח הביתי משתלבים היטב במגמות עדכניות בענף התיירות הגלובלי, לפיהן התיירים המודרניים מעוניינים בחוויות תיירות אישיות שביצירתן הם לוקחים חלק פעיל (Kim, Ritchie & Tung, 2010, Richards, 2017, Park & Santos, 2017).

ממצאי המחקר מדגישים את תפקידם הקריטי של שלושה בעלי עניין מרכזיים המשפיעים והמושפעים מפעילותם של מיזמי תיירות אלה: מארחים, קהילה מקומית, ורשות מקומית. המחקר הנוכחי מעלה תובנות תיאורטיות ופרקטיות חשובות על יחסי הגומלין ביניהם.

***7.1. המארחים***

האירוח ביתי משפיע על איכות החיים של המארח ומשפחתו. לצד השפעות החיוביות כמו מימוש עצמי או חיבור למורשת משפחתית, ישנן גם השפעות שליליות כגון פגיעה בפרטיות וחוסר איזון עבודה-חיים. כדי לקיים מיזם אירוח ביתי מוצלח, על המארח לפתח כישורים עסקיים ויכולות ניהוליות הדרושים להתמודדות עם שלל האתגרים הכרוכים בניהול עסק מסוג זה. במהלך ההקמה והניהול של מיזם אירוח ביתי, המארח יתמודד, בין היתר, עם קשיים טכניים, ביורוקראטיים, אתגרי שיווק וחשיפה. בנוסף, על המארח מוטל האתגר של פיתוח ושימור של יחסים טובים עם שכניו, למרות שעלולים להיווצר ניגודי אינטרסים ביניהם. בהיבט החיובי הבולט ביותר, אירוח ביתי מאפשר גמישות ושיפור בתנאי העבודה כביטוי לסיפוק באורח חיים מסוים, המאפשר חופש, גמישות ואוטונומיה בקבלת החלטות, מה שמאפיין יזמי תיירות מכווני אורח-חיים (Timmons, 2003, Peters & Schukert, 2014).

מחקרים רבים שעוסקים במגמות תיירותיות מצביעים על הצורך של התייר המודרני בחוויות אותנטיות וצבירת ריגושים ייחודיים (Park & Santos, 2017). ממצאי המחקר הנוכחי ממחישים שגם לעוסקים באירוח ביתי יש צד חווייתי בולט שמשפיע על המוטיבציה שלהם לעסוק בתחום זה. האירוח הביתי תורם להתפתחות האישית ולמימוש העצמי של המארחים, שמונעים בעצמם מהחוויות האינטימיות והמרגשות שנוצרות במהלך המפגשים עם האורחים. ניסיון העבר מלמד אותנו כי שימור תרבויות ומסורות מקומיות תורמות רבות ליצירת חוויות תיירותיות אותנטיות (Paulaskaite,et al., 2017, Mathew & Sreejesh, 2017). מיזמי אירוח ביתי מציעים פתרון כפול לסוגיה זו: העוסקים באירוח ביתי שנוסב סביב תרבות ומסורת משפחתית העידו כי המיזמים קירבו אותם למורשת וגרמו להם לחקור לעומק את שורשיהם המשפחתיים והקהילתיים. האורחים, מנגד, מוצאים את חוויית האירוח הביתי כאלטרנטיבה אטרקטיבית למיזמי תיירות המונית, מה שיוצר תמריץ נוסף למארחים להמשיך בעיסוקם.

ממצאי המחקר מעלים שורה של גורמים שמעודדים את העיסוק במיזמי אירוח . בין הגורמים החברתיים ניתן לזהות את הצורך הבסיסי והרצון להיות חלק מקבוצה חברתית המונעת על ידי זהות ואינטרסים משותפים. הממצאים מצביעים על גורמי מוטיבציה שלא בהכרח נובעים משיקולי רווח, בעיקר תחושת שייכות קהילתית, מה שעולה בקנה אחד עם העוסקים במיזמי מכווני אורח-חיים (Hjalager et al., 2018). בנוסף, גורמים כלכליים שמעודדים או מדכאים השתתפות במיזמי אירוח ביתי מתייחסים בעיקר לתפקידה של הרשות המקומית בעידוד יזמות מסוג זה. לבסוף, בכל הנוגע לגורמים סביבתיים נראה שלמאפיינים של היעד התיירותי יש השפעה משמעותית על המעורבות במיזמי אירוח הביתי. ערד נתפסת בקרב המארחים כעיר שמעוררת השראה ויצירתיות, מה שיוצר אווירה מתאימה לסוג זה של מיזמי תיירות. הריחוק ממרכז הארץ התזזיתי, והאופי של ערד כעיירת פיתוח מנומנמת ושקטה, מאפשרים פיתוח מיזמי אירוח ביתי המשמרים את אופייה של העיר ואת אורח החיים המקומי. סביר שיזמי אירוח ביתי באזור מרכז הארץ ייאלצו לפתח כישורים עסקיים אחרים על-מנת לשרוד את התחרות שמאפיינת ערים גדולות. ביעדי תיירות פריפריאליים, שמרוחקים מאזורי תיירות המרכזיים, לתושבים מקומיים יש פוטנציאל רב יותר להפוך להיות בעצמם ספקים ויצרני תוכן חווייתי המבוסס על חייהם, כישוריהם ומורשתם האישית (Paulaskaite et al., 2017).

***7.2. הקהילה המקומית***

ממצאי המחקר מאששים את הטענה לפיה בשני עשורים האחרונים חלו שינויים מהותיים בהמשגה של תיירים, אורחים, ותושבים מקומיים, וכי הגבולות בין קבוצות אלו ממשיכות להיטשטש. מבחינת הנעשה הערד, נמצא כי האוכלוסייה המקומית לא רק מפעילה מיזמי אירוח ביתי, אלא גם לוקחת חלק פעיל כ"תיירים" או אורחים שנהנים מחוויות אירוח ביתי בעירם. להשתתפות זאת יש פוטנציאל להעשיר את חיי הפנאי והתרבות של הקהילה המקומית. בנוסף, מיזמי האירוח ביתי תורמים לקהילה המקומית בכך שהם מניעים מעגלי כלכלה ומסייעים ליצירת כלכלה מקומית מקיימת. ההשפעות הכלכליות של מיזמי האירוח הביתי באות לידי ביטוי בין היתר בהכנסות שמייצרים מיזמים אלה לגופים מסחריים אחרים בעיר, מאחר שסביר שמבקרים במיזמי אירוח ביתי יבחרו להתארח במספר בתים ואף באטרקציות מקומיות נוספות כדי למקסם את התועלת מהביקור שלהם בעיר. זאת ועוד, רבים מהמארחים מעסיקים תושבים מקומיים נוספים בעת האירוח לצורך עזרה תפעולית של המיזמים, מה שתורם לתעסוקה בעיר. לבסוף, יש לציין גם את ההשפעות החיוביות של מיזמי האירוח הביתי בחיזוק תחושת המקום של התושבים והידוק הלכידות הקהילתית.

לצד ההשפעה החיובית שיש למיזמי האירוח הביתי על הקהילה המקומית בעיר, ממצאי המחקר מעלים גם השפעות שליליות בכל הנוגע ליחסים בין שכנים. הדבר בא לידי ביטוי בעיקר בקונפליקטים וויכוחים על מחסור במקומות חניה, צפיפות ורעש שנובעים מאירוח קבוצות מבקרים במיזמי האירוח הביתי. השפעות דומות נרשמו גם במחקרי עבר שהצביעו על קונפליקטים שנוצרים בעקבות תנועת תיירות מאסיבית ליעדי תיירות שפוגעת במרקם החיים החברתיים, הקהילתיים והכלכליים של האוכלוסייה המקומית (Boissevan, 1996, Goodwin, 2017, Hunt, 2017, Pilato, Seraphin & Sheeran, 2018). ספציפית לאירוח ביתי, ההשפעה השלילית של מיזמים אלה על הקהילה המקומית נובעת לרוב מפעילות עסקית שמתקיימת בשכונות מגורים ולא באזורים ייעודיים לפעילות פנאי מסחרית.

* 1. ***הרשות המקומית***

המרואיינים במחקר זה היו תמימי דעים שלמיזמי האירוח הביתי יש תרומה משמעותית לערד עצמה. המארחים ציינו כי האירוח הביתי יוצר תחושה של "משהו טוב קורה בערד" בקרב תושבי ערד. לאירוח הביתי יש השפעה חיובית על דימוי העיר, שלא תמיד זוכה לכיסוי תקשורתי חיובי. אכן, מיזמי האירוח הביתי בערד זכו לאזכור חיובי בעיתונות ארצית ובאתרי תקשורת שונים, מה שלדעת המארחים מסייע לשיפור האופן בו העיר נתפסת בקרב ישראלים רבים. בנוסף, תיירות מבוססת-קהילה כגון מיזמי אירוח ביתי תורמת לפיתוח בר-קיימא של הקהילה והכלכלה העירונית (Lauria & Slotterback, 2019). על פי המארחים, לרשות המקומית יש תפקיד חשוב בתמיכה בפיתוח ענף תיירות בר-קיימא בעיר, כולל הפחתת בירוקרטיה והסרת חסמים רגולטוריים, והעצמת הקהילה המקומית ושילובה בתכנון וקבלת החלטות בניהול ופיתוח ענף התיירות בעיר.

**8. השלכות ניהוליות**

להצלחת תיירות מבוססת-קהילה בכלל ומיזמי אירוח ביתי בפרט יש לקבוע מדיניות ברורה לניהול באופן שיענה על צרכי התיירים והקהילה המקומית. על ניהול בר-קיימא לקחת בחשבון את האינטרסים של כל בעלי העניין הרלוונטיים, במקרה שלפנינו התיירים, המארחים והרשות המקומית (כולל התושבים). מיזמי אירוח ביתי יכולים להיות חלק מאסטרטגיה אפקטיבית לפיתוח בר-קיימא של ענף התיירות באזורים פריפריאליים באופן שמחזק את הכלכלה המקומית ומשפר את איכות החיים של התושבים המקומיים. הצלחתם של מיזמי אירוח ביתי תלויה בין היתר בתמיכתם הקהילה המקומית ומקבלי ההחלטות ברשות המקומית. העדר כללים וחוקים ברורים לפתיחת מיזמי אירוח ביתי עלולים ליצור מצבים של איבוד שליטה ואף לפגיעה בתושבים מקומיים שאינם מעורבים במיזמים אלה. על כן על הרשות המקומית לחוקק חוקי עזר עירוניים ולקבוע קריטריונים וסטנדרטים ברורים להפעלת עסקים מסוג האירוח הביתי.

**9. מגבלות המחקר ומחקרי המשך**

למחקר זה מספר מגבלות. המחקר נערך בתקופה של התפרצות מגפת נגיף הקורונה 2019. חלק מהראיונות נערכו בתקופות בהן כמעט ולא הייתה פעילות עסקית בתחום האירוח הביתי, מה שעלול להשפיע על תוצאות המחקר. בהקשר זה, מרואיינים רבים סיפרו על חוויותיהם כיזמי אירוח ביתי מלפני פרוץ המגיפה, מה שמעלה את סוגיית הטיית הזיכרון. בנוסף, המחקר הנוכחי בחן את תופעת "האירוח הביתי", שמתפתחת בשנים האחרונות במקומות רבים ברחבי העולם, מנקודת מבטם של המארחים בלבד. לצורך הבנה מעמיקה יותר של התופעה וביסוס תוקף חיצוני לממצאי מחקר זה, יש למקד מחקרי המשך שיבחנו את הפרספקטיבה של בעלי עניין נוספים, תוך שימוש בשיטות מחקר מגוונות. למרות מגבלות המחקר, הוא תורם להבנה של אופי מיזמי האירוח הביתי והשפעתם על היזמים והקהילה המקומית, ומספק תובנות תיאורטיות ומעשיות המבוססות על סיפוריהם וניסיונם האישיים של יזמי אירוח ביתי.